CELEX: 32018R1555
Language: lt
Date: 2018-10-17 00:00:00
Title: 2018 m. spalio 17 d. Komisijos reglamentas (ES) 2018/1555, kuriuo atsisakoma leisti vartoti tam tikrus maisto produktų sveikumo teiginius, susijusius su susirgimo rizikos mažinimu (Tekstas svarbus EEE.)

18.10.2018   
               
               
                  LT
               
               
                  Europos Sąjungos oficialusis leidinys
               
               
                  L 261/3
               
            
         KOMISIJOS REGLAMENTAS (ES) 2018/1555
         2018 m. spalio 17 d.
         kuriuo atsisakoma leisti vartoti tam tikrus maisto produktų sveikumo teiginius, susijusius su susirgimo rizikos mažinimu
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 17 straipsnio 3 dalį,
         kadangi:
         
                     (1)
                  
                  
                     pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
                  
               
                     (2)
                  
                  
                     Reglamente (EB) Nr. 1924/2006 taip pat nustatyta, kad paraiškas leisti vartoti maisto produktų sveikumo teiginius maisto tvarkymo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EFSA) (toliau – Tarnyba);
                  
               
                     (3)
                  
                  
                     gavusi paraišką Tarnyba nedelsdama apie ją informuoja kitas valstybes nares bei Komisiją ir pateikia nuomonę dėl atitinkamo sveikumo teiginio;
                  
               
                     (4)
                  
                  
                     Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
                  
               
                     (5)
                  
                  
                     gavus „Laboratoire Nurilia“ paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, Tarnybos paprašyta pateikti nuomonę dėl sveikumo teiginio, susijusio su produkto Condensyl® poveikiu – spermos DNR pažaidos mažinimu. Didelė spermos DNR pažaida yra vyrų sumažėjusio vaisingumo/nevaisingumo rizikos veiksnys (Klausimas Nr. EFSA-Q-2016-00665) (2). Pareiškėjo pasiūlytas teiginys suformuluotas taip: „Opuncijos vaisiaus sausojo ekstrakto, kurio sudėtis standartizuota pagal kvercetiną, ir betalaino, N-acetilcisteino, cinko, vitaminų B3, E, B6, B2, B9 ir B12 derinys produkte Condensyl® mažina spermos DNR pažaidą (spermos branduolio dekondensacijos indeksą ir DNR fragmentacijos indeksą). Didelė spermos DNR pažaida (spermos branduolio dekondensacijos indeksas ir DNR fragmentacijos indeksas) yra vyrų sumažėjusio vaisingumo/nevaisingumo rizikos veiksnys“;
                  
               
                     (6)
                  
                  
                     remdamasi pateiktais duomenimis Tarnyba nuomonėje, kurią Komisija ir valstybės narės gavo 2017 m. gegužės 5 d., padarė išvadą, kad tarp produkto Condensyl® vartojimo ir spermos DNR pažaidos mažinimo siekiant mažinti vyrų nevaisingumo riziką priežastinio ryšio nėra. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
                  
               
                     (7)
                  
                  
                     gavus „Cargill R&D Centre Europe“ paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, Tarnybos paprašyta pateikti nuomonę dėl sveikumo teiginio, susijusio su becukriais kietaisiais konditerijos gaminiais, kurių sudėtyje yra ne mažiau kaip 90 % eritritolio, ir dantų apnašų mažinimu, dėl ko mažėja ėduonies rizika (Klausimas Nr. EFSA-Q-2017-00002) (3). Pareiškėjo pasiūlytas teiginys suformuluotas taip: „Įrodyta, kad produktu Zerose® saldinti becukriai kietieji konditerijos gaminiai, kurių sudėtyje yra ne mažiau kaip 90 % eritritolio, mažina dantų apnašas. Gausios dantų apnašos yra susirgimo dantų ėduonimi rizikos veiksnys“;
                  
               
                     (8)
                  
                  
                     remdamasi pateiktais duomenimis Tarnyba nuomonėje, kurią Komisija ir valstybės narės gavo 2017 m. liepos 21 d., padarė išvadą, kad tarp becukrių kietųjų konditerijos gaminių, kurių sudėtyje yra ne mažiau kaip 90 % eritritolio, vartojimo ir dantų apnašų mažinimo, dėl ko mažėja ėduonies rizika, priežastinio ryšio nėra. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
                  
               
                     (9)
                  
                  
                     gavus „Biosearch Life“ paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, Tarnybos paprašyta pateikti nuomonę dėl sveikumo teiginio, susijusio su Lactobacillus fermentum CECT 5716 ir Staphylococcus kiekiu motinos piene. Didelis Staphylococcus kiekis motinos piene yra infekcinio mastito rizikos veiksnys (Klausimas Nr. EFSA-Q-2016-00318) (4). Pareiškėjo pasiūlytas teiginys suformuluotas taip: „Lactobacillus fermentum CECT 5716 mažina Staphylococcus kiekį motinos piene. Didelis Staphylococcus kiekis motinos piene yra pieno liaukų bakterinės disbiozės/mastito rizikos veiksnys“;
                  
               
                     (10)
                  
                  
                     remdamasi pateiktais duomenimis Tarnyba nuomonėje, kurią Komisija ir valstybės narės gavo 2017 m. liepos 24 d., padarė išvadą, kad tarp Lactobacillus fermentum CECT 5716 vartojimo ir Staphylococcus kiekio motinos piene mažinimo, dėl ko mažėja infekcinio mastito rizika, priežastinio ryšio nėra. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede išvardyti sveikumo teiginiai neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 14 straipsnio 1 dalį.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 17 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 404, 2006 12 30, p. 9.
         
            (2)  EFSA Journal 2017;15(5):4775.
         
            (3)  EFSA Journal 2017;15(7):4923.
         
            (4)  EFSA Journal 2017;15(7):4917.
      
      
         
            PRIEDAS
            
               Atmesti sveikumo teiginiai
            
            
                        Paraiška ir atitinkamos Reglamento (EB) Nr. 1924/2006 nuostatos
                     
                     
                        Maistinė ar kita medžiaga, maisto produktas ar maisto produkto kategorija
                     
                     
                        Teiginys
                     
                     
                        EFSA nuomonės nuoroda
                     
                  
                        14 straipsnio 1 dalies a punkto sveikumo teiginys, kuriame nurodomas rizikos susirgti mažinimas
                     
                     
                        Condensyl®
                     
                     
                        Opuncijos vaisiaus sausojo ekstrakto, kurio sudėtis standartizuota pagal kvercetiną, ir betalaino, N-acetilcisteino, cinko, vitaminų B3, E, B6, B2, B9 ir B12 derinys produkte Condensyl® mažina spermos DNR pažaidą (spermos branduolio dekondensacijos indeksą ir DNR fragmentacijos indeksą). Didelė spermos DNR pažaida (spermos branduolio dekondensacijos indeksas ir DNR fragmentacijos indeksas) yra vyrų sumažėjusio vaisingumo/nevaisingumo rizikos veiksnys.
                     
                     
                        Q-2016-00665
                     
                  
                        14 straipsnio 1 dalies a punkto sveikumo teiginys, kuriame nurodomas rizikos susirgti mažinimas
                     
                     
                        Becukriai kietieji konditerijos gaminiai, kurių sudėtyje yra ne mažiau kaip 90 % eritritolio
                     
                     
                        Įrodyta, kad produktu Zerose® saldinti becukriai kietieji konditerijos gaminiai, kurių sudėtyje yra ne mažiau kaip 90 % eritritolio, mažina dantų apnašas. Gausios dantų apnašos yra susirgimo dantų ėduonimi rizikos veiksnys.
                     
                     
                        Q-2017-00002
                     
                  
                        14 straipsnio 1 dalies a punkto sveikumo teiginys, kuriame nurodomas rizikos susirgti mažinimas
                     
                     
                        
                           Lactobacillus fermentum CECT 5716
                     
                     
                        
                           Lactobacillus fermentum CECT 5716 mažina Staphylococcus kiekį motinos piene. Didelis Staphylococcus kiekis motinos piene yra pieno liaukų bakterinės disbiozės/mastito rizikos veiksnys.
                     
                     
                        Q-2016-00318